CELEX: C2007/297/35
Language: el
Date: 2007-12-08 00:00:00
Title: Υπόθεση C-423/07: Προσφυγή της 13ης Σεπτεμβρίου 2007 — Επιτροπή κατά Βασιλείου της Ισπανίας

8.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 297/21
            
         Προσφυγή της 13ης Σεπτεμβρίου 2007 — Επιτροπή κατά Βασιλείου της Ισπανίας
   (Υπόθεση C-423/07)
   (2007/C 297/35)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: D. Kukovec και M. Canal Fontcuberta, abogada)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, παραλείποντας να περιλάβει στα προς παραχώρηση έργα με την προκήρυξη παραχωρήσεως και τη συγγραφή ειδικών διοικητικών ρητρών για την ανάθεση δημοσίου έργου για την κατασκευή, συντήρηση και εκμετάλλευση των συνδέσεων του αυτοκινητοδρόμου A-6 με τη Segovia και την Ávila, καθώς και για τη συντήρηση και εκμετάλλευση του τμήματος Villalba-Adanero του ίδιου αυτοκινητοδρόμου, έργα τα οποία ανατέθηκαν εκ των υστέρων, το Βασίλειο της Ισπανίας παρέβη τις υποχρεώσεις που υπέχει από τα άρθρα 3 και 11, παράγραφοι 3, 6, 7, 11 και 12, της οδηγίας 93/37/ΕΟΚ (1), καθώς και τις αρχές της Συνθήκης ΕΚ, και ειδικότερα την αρχή της ίσης μεταχειρίσεως και της απαγορεύσεως των διακρίσεων,
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Δυνάμει του βασιλικού διατάγματος 1724/1999, της 5ης Νοεμβρίου, το Ministerio de Fomento [Υπουργείο Ανάπτυξης] ανέθεσε μια σύμβαση δημόσιου έργου για την κατασκευή, συντήρηση και εκμετάλλευση των εξής τμημάτων αυτοκινητοδρόμου με διόδια: αυτοκινητόδρομος με διόδια A-6, σύνδεση με τη Segovia, και αυτοκινητόδρομος με διόδια A-6, σύνδεση με την Άβιλα, καθώς και για τη συντήρηση και εκμετάλλευση από το 2018 του αυτοκινητοδρόμου με διόδια A-6, στο τμήμα του Villalba-Adanero. Στο πλαίσιο της αναθέσεως του έργου αυτού ανατέθηκαν και πολλά άλλα που δεν είχαν ανακοινωθεί, αξίας μεγαλύτερης από τη συνολική αξία των έργων που περιλήφθηκαν στην προκήρυξη και που βρίσκονται εν μέρει εκτός της γεωγραφικής περιοχής την οποία αφορούσε η ανάθεση.
   Αφενός, η Επιτροπή ισχυρίζεται ότι το Βασίλειο της Ισπανίας παρέβη το άρθρο 3 της οδηγίας 93/37 και, κατά συνέπεια, το άρθρο 11, παράγραφοι 3, 6, 7, 11 και 12 της ίδιας οδηγίας, καθόσον ανέθεσε έργα χωρίς προηγούμενη προκήρυξη. Η Επιτροπή επισημαίνει ότι όλα τα προς ανάθεση έργα θα έπρεπε να έχουν δημοσιευθεί στην Επίσημη Εφημερίδα, σύμφωνα με τις διατάξεις της οδηγίας 93/37.
   Αφετέρου, η Επιτροπή θεωρεί ότι δεν υπήρχε καμιά ένδειξη ούτε στην προκήρυξη ούτε στη συγγραφή ειδικών διοικητικών ρητών που δημοσιεύθηκαν, η οποία να επιτρέπει στους μειοδότες να υποβάλλουν προσφορές για έργα σε τμήματα εκτός των συνδέσεων του αυτοκινητοδρόμου με διόδια A-6 με την Ávila και τη Segovia όπως αυτές που ανατέθηκαν στη συνέχεια. Για τον λόγο αυτόν, η Επιτροπή εκτιμά ότι οι ισπανικές αρχές παρέβησαν την αρχή της ίσης μεταχειρίσεως, καθόσον δέχθηκαν μια προσφορά που παρέκκλινε προδήλως από τις βασικές προδιαγραφές που είχαν οριστεί με την δημοσιευθείσα προκήρυξη και τη δημοσιευθείσα συγγραφή ειδικών διοικητικών ρητών.
   
      (1)  Οδηγία του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων, ΕΕ L 199, σ. 54.